OBH 6298/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin

Az eljárás megindulása

A panaszos környei lakos, azért fordult segítségért az állampolgári jogok országgyűlési biztosa általános helyetteséhez, mert sebészeti szakrendelésre jár, háziorvosa beutalása alapján Tatabányára. A vasútállomás otthonától 2-3 km-re van, helyközi járat nincs, az autóbusz viszont csak 300 méterre van, de erre a közlekedési eszközre nem kapott utiköltség térítést. Véleménye szerint sérült az egészséghez való alkotmányos joga. Az Országos Egészségbiztosítási Pénztár Ügyfélszolgálati Iroda vezetőjének tájékoztatása szerint is sok az utiköltség térítéssel kapcsolatos ügy. A mérlegelési jögkör sok szubjektív elemet enged e jogosultság igénybevétele során.

Érintett alkotmányos jogok

Testi és lelki egészséghez való jog (Alk. 70/D. § (1)-(2) bekezdése

Alkalmazott jogszabályok

A társadalombiztosításról szóló 1975. évi II. tv. végrehajtására kiadott 89/1990. (V.1.) MT rendelet
19/F. (8) Azt a biztosítottat, aki a közlekedési viszonylatok, illetőleg aki a betegsége, egészségi állapota miatt vasúton (HÉV-en) utazni nem tud, társadalombiztosítási támogatásként az adott viszonylatban közlekedő menetrend szerinti közlekedési eszköz jegyének ára - ideértve a (6) bekezdésben említett kísérő jegyének árát is - illeti meg. A menetjegy árának megtérítésére való jogosultságot az illetékes orvos az e célra rendszeresített utazási utalványon igazolja. 

Megállapított tényállás

Az állampolgári jogok országgyűlési biztosa általános helyettese a konkrét ügy és a kapcsolódó jelzett általános problémák vizsgálatára az Országos Egészségbiztosítási Pénztár Főigazgatóját kérte fel. 

A vizsgálat eredményeként megállapítást nyert, hogy a panaszos egészségi állapota a háziorvosa szerint nem indokolta az autóbusszal történő utazást, ezért őt hitelezett vasúti igazolvánnyal akarta ellátni, mellyel díjfizetés nélkül utazhatott volna, de ezt a panaszos nem vette át és ismételten felkereste háziorvosát annak érdekében, hogy részére az autóbusszal történő utazást engedélyezze.

A Komárom-Esztergom Megyei Pénztár ellenőrző főorvosa szakvéleménye szerint is a panaszos egészségi állapota nem indokolja az autóbusszal történő utazást, ezért a háziorvos véleményét megerősítette és egyben tájékoztatta a beteget, hogy a háziorvos eljárása jogszerű volt.

A hatályos jogszabály szerint a helyi közlekedés igénybevételére társadalombiztosítási támogatás ugyan nem jár, de lehetősége lett volna a panaszosnak azt lakásától a vasútállomásig saját költségén igénybevenni. A jogszabály egyértelmű abban a tekintetben, hogy mely esetben kell - pénzforgalmat kiváltó - hitelezett vasúti utalvánnyal a beteget ellátni és mikor lehet utiköltség utalványt kiadni.

A konkrét panasz vizsgálatának eredményeként az állampolgári jogok országgyűlési biztosa általános helyettese alkotmányos jogsérelmet nem állapított meg.

Az Országos Egészségbiztosítási Pénztár Főigazgatójának tájékoztatása szerint, az egészségügyi szolgáltatásra jogosultak utazásának megoldására a VOLÁN autóbusztársaságok nevében a VOLÁN Egyesüléssel az OEP megállapodást kötött a hitelezett utazási utalvány használatának kiterjesztése érdekében. Ennek eredményeként 1997. november végétől az autóbuszt is hitelezett utalvánnyal, díjfizetés nélkül vehetik igénybe a jogosultak.

Budapest, 1997. november

Dr. Polt Péter